Imtella' Novembru 1, 2021 Rapport: Glen Falzon Sal-aħħar tas-sena se jitbattlu għalkollox it-tankijiet tal-fjuwil tal-impjant 31 ta' Marzu 1979 f'Birżebbuġa li fl-aħħar tliet xhur inżammu mimlijin biss f'każ li jinqalgħu problemi fl-impjant il-ġdid tal-ħażna tal-fjuwil f'Ħas-Saptan. Fl-istess waqt, l-Enemalta li hi s-sid tal-art, għandha applikazzjoni quddiem l-Awtorità tal-Ippjanar biex iżżarma t-tankijiet fl-impjant ta' Birżebbuġa. Trakkijiet tal-Enemed bdew ibattlu mill-fjuwil għall-aħħar darba t-tankijiet fl-impjant 31 ta' Marzu 1979 f'Birżebbuġa. Fl-impjant bħalissa hemm maħżuna 22,000 tunnellata ta' fjuwil bejn petrol u diesel. Il-fjuwil mistenni jitbattal f'sitt ġimgħat. Innaddfu t-tankijiet minn ġewwa. Inbattlu l-pajpijiet. Nagħmluhom gas-free. Niċċertifikawhom gas-free u nagħtu ċ-ċwievet lura lil dan il-post lil sidu li hi l-Enemalta." L-Enemalta applikat mal-Awtorità tal-Ippjanar biex tingħata l-permess iżżarma t-tankijiet ħalli jkunu jistgħu jsiru testijiet biex jiġi aċċertat li m'hemmx kontaminazzjoni fil-post. Waqt li s'issa għadu mhux deċiż x'użu ser ikollha din l-art, iċ-ċentru tal-aħbarijiet hu infurmat din il-medda ta' 38,000 metru kwadru mhix se tingħata għal użu industrijali." L-impjant f'Birżebbuġa ilu jopera iktar minn 120 sena. "Bnewh ix-Shell hawnhekk. Kienu bdewh b'żewġ tankijiet tal-fuel oil u baqgħu dejjem jikbru skont id-domanda tal-pajjiż. Ili hawnhekk mill-1986. Dħalt hawnhekk bħala t-tieni l-iżgħar. Illum ħiereġ minn hawn bħala t-tieni l-ikbar." Mill-impjant ta' Birżebbuġa, kuljum kienu jsiru 44 vjaġġ, b'bowsers mimlija bil-fjuwil li jitqassam fosthom lill-pompi madwar Malta u Għawdex. Dawn il-vjaġġi kien ilhom wieqfa min-nofs Lulju meta l-impjant tpoġġa fuq cold-stand by biex ġiet żgurata s-sigurtà tal-provvista tal-fjuwil mill-impjant f'Ħas-Saptan. Fl-aħħar tliet xhur il-faċilitajiet f'Ħas-Saptan ħadmu mingħajr intoppi u għalhekk issa bdew jitbattlu darba għal dejjem it-tankijiet f'Briżebbuġa. It-trasferiment għal Ħas-Saptan kien possibbli wara investiment ta' €70 miljun fl-immodernizzar tal-faċilità. It-tekonoloġija l-ġdida f'Ħas-Saptan eliminat il-ħruġ fl-arja ta' fwar velenuż li jagħmel ħsara lill-ambjent u s-saħħa tan-nies waqt it-trasferiment tal-fjuwil mit-tank għall-bowser. L-emissjonijiet ġew eliminati wkoll waqt li l-bowsers ikunu qegħdin ibattlu l-fjuwil fil-pompi.